
	«ΚΑΤΑΣΚΕΥΑΖΟΝΤΑΣ ΕΝΑ ΕΘΝΟΣ.
ΤΟ ΜΑΚΕΔΟΝΙΚΟ ΞΑΝΑ ΣΤΟ ΠΡΟΣΚΗΝΙΟ»

της Σύλβιας Κατούντα

στο Σπίτι της Κύπρου

Tην Τετάρτη 4 Οκτωβρίου 2023 παρουσιάστηκε στο Σπίτι της Κύπρου το βιβλίο, «ΚΑΤΑΣΚΕΥΑΖΟΝΤΑΣ ΕΝΑ ΕΘΝΟΣ. ΤΟ ΜΑΚΕΔΟΝΙΚΟ ΞΑΝΑ ΣΤΟ ΠΡΟΣΚΗΝΙΟ. Ιστορικό υπόβαθρο, παραχάραξη του ελληνικού πολιτισμού και Συμφωνία των Πρεσπών» της Δρος Σύλβιας Κατούντα που κυκλοφορεί από τον Εκδοτικό Οίκο Α.Α. Λιβάνη.

«Η Μακεδονία είναι μία και Ελληνική ή μήπως όχι; Διαπνέονται τα Σκόπια από «αλυτρωτισμό»; Πιστεύει πράγματι ο μέσος πολίτης των Σκοπίων ότι κατάγεται από τον Μέγα Αλέξανδρο; Μήπως η Εκχώρηση του ονόματος, ακόμη και με επιθετικό προσδιορισμό, με τη συνακόλουθη αναγνώριση γλώσσας και ταυτότητας είναι η απαρχή αποσταθεροποίησης στην περιοχή ή αντιθέτως θα συμβάλλει καθοριστικά στην καλή και ειρηνική γειτνίαση των δύο χωρών; Η Συμφωνία των Πρεσπών λύνει το πρόβλημα με τους Βόρειους γείτονές μας ή μήπως θέτει τις βάσεις για μελλοντικές αναταραχές στη Βαλκανική; Υπάρχει η δυνατότητα ακύρωσης της Συμφωνίας των Πρεσπών; Σε όλα τα παραπάνω καίρια ερωτήματα απαντά με τρόπο άρτιο και εμπεριστατωμένο αλλά πραγματικά εύληπτο η παρούσα μελέτη, δίνοντας έμφαση στο ιστορικό υπόβαθρο του ζητήματος, στην εκπαίδευση των βορείων γειτόνων μας στα σχολεία τους, στην αποτίμηση της Συμφωνίας των Πρεσπών και στις δυνατότητες ακύρωσής της, θέμα φλέγον που απασχολεί την πλειοψηφία των Ελλήνων».

Χαιρετισμό απηύθυνε ο εκδότης, Ηλίας Λιβάνης και στη συνέχεια για το βιβλίο μίλησαν, ο Άγγελος Συρίγος, Αναπληρωτής Καθηγητής Διεθνούς Δικαίου και Εξωτερικής Πολιτικής Παντείου Πανεπιστημίου, τ. Υφυπουργός Παιδείας και Θρησκευμάτων, Βουλευτής Ν.Δ. Α΄ Αθηνών | ο Σάββας Καλεντερίδης, Γεωστρατηγικός Αναλυτής,  συγγραφέας | ο Κώστας Γρίβας, Καθηγητής Γεωπολιτικής και Σύγχρονων Στρατιωτικών Τεχνολογιών Στρατιωτικής Σχολής Ευελπίδων και η συγγραφέας Δρ Σύλβια Κατούντα, Συγκριτολόγος, Επίκουρη Καθηγήτρια Στρατιωτικής Σχολής Ευελπίδων.
Τον συντονισμό της εκδήλωσης ανέλαβε ο Δρ Σπυρίδων Μπελεγράτης, Αντιστράτηγος ε.α, Πρόεδρος Συνδέσμου Επιτελών Εθνικής Άμυνας (ΣΕΕΘΑ). 
----------------------------------------------------------------
Η Σύλβια Κατούντα είναι Επίκουρος Καθηγήτρια στη Στρατιωτική Σχολή Ευελπίδων. Έχει διδάξει σε πολλά Πανεπιστήμια της Ελλάδας και του εξωτερικού, σε Προπτυχιακά και Μεταπτυχιακά Προγράμματα Σπουδών. Είναι Αριστούχος Διδάκτωρ Γενικής και Συγκριτικής Φιλολογίας του Πανεπιστημίου Σορβόννης. Είναι κάτοχος τριών Μεταπτυχιακών Διπλωμάτων του Πανεπιστημίου Σορβόννης: Ευρωπαϊκών Σπουδών με κατεύθυνση «Πολιτική και Διπλωματία», Φιλολογίας και Πολιτισμού, Γενικής και Συγκριτικής Φιλολογίας. Για την αποπεράτωση των Διδακτορικών και Μεταπτυχιακών της Σπουδών διατέλεσε Υπότροφος του Ωνασείου Κοινωφελούς Ιδρύματος. Είναι Φιλόλογος, απόφοιτος του Εθνικού και Καποδιστριακού Πανεπιστημίου Αθηνών. Γνωρίζει άριστα Γαλλικά, Αγγλικά και Ισπανικά. Έχει συμμετάσχει σε πολλές ημερίδες και συνέδρια με θέματα που άπτονται κυρίως του ελληνικού πολιτισμού, των διαβαλκανικών σχέσεων, της Στρατηγικής και της Ηγεσίας. Ομιλίες της έχουν παρουσιαστεί στην τηλεόραση και συνεντεύξεις της σε εφημερίδες και στο ραδιόφωνο.

